**Թեմա. Հայրենադարձների ինտեգրման խնդիրները հայրենիքում**

**1․ Հիմնախնդրի նկարագրությունն ու դրա արդիականությունը**

Սիրիական հակամարտության արդյունքում 2011 թվականից մինչ օրս Հայաստան են տեղափոխվել շուրջ 22 հազար սիրիահայեր, որոնց ինտեգրման ուղղությամբ ինչպես պետությունը, այնպես էլ միջազգային կազմակերպությունները և բազմաթիվ հասարակական կազմակերպություններ նախաձեռնել են մի շարք միջոցառումներ, մասնավորապես՝ միտված վերջիններիս սոցիալական, տնտեսական և քաղաքական ինտեգրմանը։ Այդ միջոցառումների շարքում են քաղաքացիության տրամադրումը պարզեցված ընթացակարգով, ցածր տոկոսադրույքով և պետության կողմից երաշխավորված վարկերի տրամադրումը, սիրիահայ երեխաներին հայկական դպրոցներում ինտեգրելու ուղղությամբ ձեռնարկված միջոցառումները, լեզվի դասընթացները և այլն։ Այդուհանդերձ, ձեռնարկված միջոցառումները կրել են իրավիճակային բնույթ, և մինչ այժմ պետության կողմից չկա հստակ մշակված ռազմավարություն։

Ռազմավարական ծրագրման բացակայության պատճառները մի քանիսն են, մասնավորապես՝ մինչև սիրիահայերի ներգաղթը Հայաստանում կարիք չէր առաջացել ինտեգրման քաղաքականությունների մշակման։ Բացի այդ՝ քանի որ ներգաղթյալները սովորաբար էթնիկ հայեր են լինում, կա այն մտայնությունը, թե վերջիններս սոցիալական և մշակութային ինտեգրման հարցում խնդիրների չեն բախվի։

Այդուհանդերձ, վերջին շրջանում ավելի հաճախ է խոսվում հայրենադարձության կազմակերպման անհրաժեշտության մասին, ուստի առկա է ազգությամբ հայ ներգաղթյալների ինտեգրման ռազմավարության մշակման անհրաժեշտություն։

**2․ Հետազոտության նպատակը և դրա հնարավոր ազդեցությունը համապատասխան քաղաքականության մշակման վրա**

ՀՀ կառավարության 2019-2023 ծրագրում կարևորվում է հայրենադարձության կազմակերպումը։ Հաշվի առնելով այս հանգամանքը՝ անհրաժեշտ է գնահատել սիրիահայերի համար կազմակերպված միջոցառումների ազդեցությունը, ուսումնասիրել միջազգային փորձը և ըստ այդմ մշակել ազգությամբ հայ ներգաղթյալների ինտեգրման պետական քաղաքականություն և ճանապարհային քարտեզ։

**3․ Հետազոտության մեջ ուսումնասիրվելիք կոնկրետ խնդիրներն ու հարցադրումները**

Հետազոտությունը պետք է անդրադառնա հետևյալ հարցադրումներին․

1․ Առկա գրականության ուսումնասիրում՝ անդրադառնալով քաղաքական, մշակութային, սոցիալական և տնտեսական ինտեգրման հիմնախնդիրներին։

2․ Միջազգային փորձի ուսումնասիրություն, այդ թվում՝ մի շարք պետություններում և միջազգային կազմակերպությունների կողմից մշակված՝ ազգությամբ հայ ներգաղթյալների ինտեգրման ուղեցույցների և ինտեգրման գնահատման ցուցիչների վերլուծում,

3․ Սիրիահայերի ինտեգրման փորձի ուսումնասիրություն և գնահատում

4․ Հայաստանի համար ազգությամբ ներգաղթյալների ինտեգրման ռազմավարության և ճանապարհային քարտեզի ուղղությունների հստակեցում։

**4․ Հետազոտությունից ակնկալվող արդյունքը**

Հետազոտողից ակնկալվում է ստանալ հետևյալ փաստաթուղթը․

1․ Ինտեգրման քաղաքականության սկզբունքներ, որոնց հիման վրա պատկան մարմինների կողմից կմշակվի համապատասխան ուղեցույց

Իրականացված հետազոտությունը թույլ կտա գնահատելու պետության կողմից իրականացված քաղաքականությունների ազդեցությունը, առաջացած խնդիրները, միջազգային լավագույն փորձը և ըստ այդմ՝ մշակել ազգությամբ հայ ներգաղթյալների ինտեգրման համալիր ռազմավարություն և գործողությունների ծրագիր։

*Հետազոտության ընթացքում հետազոտողին տվյալների հավաքագրման գործընթացում կօժանդակեն Ազգային վիճակագրական կոմիտեն, ինչպես նաև Սփյուռքի նախարարությունը և այն պետական մարմինը, որին կփոխանցվեն վերջինիս գործառույթները։*